Καινοτόμος μέθοδος αποθήκευσης και μετάδοσης δεδομένων, τεχνολογία Blockchain, κοινωνιο-ψυχολογικές επιπτώσεις, προσεγγίσεις και εφαρμογές στην εκπαίδευση και τη μάθηση
Authors: Γρηγοριάδου Βαλεντίνη 
Published: October 2022

Το blockchain είναι μια αποκεντρωμένη τεχνολογία που αλλάζει το διαδίκτυο, όπως το γνωρίζουμε, δημιουργώντας ένα νέο τύπο διαδικτύωσης. Πρόκειται για μια αποκεντρωμένη βάση δεδομένων που εξασφαλίζει την ασφάλεια και τη διαφάνεια των συναλλαγών. Περιέχει όλες τις πληροφορίες, για συναλλαγές που έχουν γίνει, σε μπλοκ που προστίθενται με χρονολογική σειρά. Ενώ η υιοθέτηση λύσεων βασισμένων σε blockchain αυξάνεται, παραμένουν οι σκεπτικιστές/στριες στην υιοθέτηση του, ως νέα αναδυόμενη τεχνολογία. Μια τεχνολογία που εξελίσσεται με εκθετικό ρυθμό σε πολλούς τομείς ταυτόχρονα.Σκοπός της έρευνας είναι η δημιουργία μίας ηλεκτρονικής πλατφόρμας με χρήση τεχνολογιών blockchain και να δοθεί η δυνατότητα στους/στις απόφοιτους/τες του Παντείου που θα συμμετάσχουν στην έρευνα, να αποδεικνύουν άμεσα και με ευκολία την αυθεντικότητα του πτυχίου τους, κοινοποιώντας όπου οι ίδιοι επιθυμούν το δικό τους μοναδικό id (ένα δημόσιο κλειδί διαθέσιμο στο κοινό) ως απόδειξη-πιστοποίηση της γνώσης. Επιλέχθηκε η συγκεκριμένη υλοποίηση διότι όπως αποδεικνύεται στο τέταρτο κεφάλαιο της εργασίας, είναι η πιο συχνή εφαρμογή μέχρι σήμερα της τεχνολογίας blockchain στο χώρο της εκπαίδευσης.Οι ερευνητικοί στόχοι αφορούν στην εξαγωγή συμπερασμάτων για τις επιδράσεις που έχει η συγκεκριμένη τεχνολογία στη νέα κοινωνιο-ψυχολογική πραγματικότητα του υποκειμένου που μετέχει, δηλαδή τον τρόπο που επιδρά στην ταυτότητα του (ατομική & κοινωνική), στα στερεότυπα-κοινωνιογνωστικούς μηχανισμούς προκατάληψης, καθώς και σε ζητήματα ανθρωπίνων δικαιωμάτων. Η αποτύπωση του πώς τα υποκείμενα που συμμετέχουν στο blockchain, αντιλαμβάνονται τη φύση της νέας αυτής αποθήκευσης, το νέο μοντέλο αλληλεπίδρασης που δημιουργείται, χωρίς την ύπαρξη μιας ενδιάμεσης έμπιστης αρχής, αναλαμβάνοντας οι ίδιοι την κυριαρχία της διαχείρισης των πληροφοριών που τους αφορούν αλλά και τις ευθύνες που προκύπτουν από τη φιλοσοφία της τεχνολογίας blockchain.Οι ανθρώπινες σχέσεις, οι κοινότητες μέσα από τη χρήση τεχνολογιών blockchain επηρεάζονται ή μετασχηματίζονται. Ωστόσο η εξερεύνηση στον κλάδο της εκπαίδευσης είναι τόσο πρόσφατη που δεν έχουν ολοκληρωθεί, τουλάχιστον μέχρι σήμερα, όπως προκύπτει από τη βιβλιογραφική ανασκόπηση, έρευνες που αφορούν στις κοινωνιο-ψυχολογικές επιπτώσεις των συμμετεχόντων στην νέα μορφή δικτύωσης. Το βάρος της μέχρι σήμερα έρευνας έχει δοθεί κυρίως στις τεχνικές, λειτουργικές και οικονομικές απαιτήσεις, για τη βελτίωση των προς διάθεση μοντέλων της συγκεκριμένης τεχνολογίας.Στην έρευνα μας επιδιώκεται η ανθρωποκεντρική προσέγγιση και όχι η μελέτη από την σκοπιά του πελάτη-καταναλωτή όπως συμβαίνει στις προϋπάρχουσες έρευνες. Η παρούσα έρευνα διαφοροποιείται ουσιαστικά από τις υπάρχουσες όπου το δείγμα αποτελείται από ειδικούς επιστήμονες της πληροφορικής ή της οικονομίας ή των θετικών επιστημών γενικότερα.Οι συμμετέχοντες/ουσες ως απόφοιτοι/τες του Παντείου πανεπιστημίου, αποτελούν δείγμα ειδικών στις κοινωνικές και πολιτικές επιστήμες, διαθέτουν μια ενιαία κοινωνική εμπειρία, αυτή της πανεπιστημιακής εκπαίδευσης και διαθέτουν τουλάχιστον βασικές ψηφιακές δεξιότητες. Συγκεκριμένα, με την αντανακλαστική θεματική ανάλυση των εις βάθος συνεντεύξεων από σύγχρονους ενήλικες, ερμηνεύτηκε ο τρόπος που αντιλαμβάνονται την αλληλεπίδραση στο blockchain σε ατομικό και ομαδικό πλαίσιο καθώς και οι πεποιθήσεις τους για την επίδρασή του blockchain στις διαδικασίες στον τομέα της εκπαίδευσης και της μάθησης.Πιστεύουμε πώς η παρούσα ποιοτική έρευνα θα γίνει ένα πρώτο σημαντικό εργαλείο στα χέρια των υπευθύνων χάραξης πολιτικής λειτουργίας των υπό ανάπτυξη μοντέλων, στην πρόκληση που αντιμετωπίζουν, της ισορροπίας ανάμεσα στα κοινωνικά και οικονομικά οφέλη. Πρακτικά η παρούσα έρευνα αποσκοπεί να συμβάλλει, όσο είναι δυνατόν, στην υιοθέτηση λύσεων αποδεκτών από τους χρήστες, έτσι ώστε η αλλαγή που ήδη έχει κάνει την είσοδό της, να είναι προς όφελος του/της σύγχρονου/νης πολίτη/ισσας στο πεδίο της εκπαίδευσης και της μάθησης.